Kristin Mürer Stemland

Kristin Mürer Stemland (født 8. januar 1981 i Trondheim) er en norsk langrennsløper fra Trondheim og medlem av Byåsen Idrettslag. Hun var i norgestoppen i flere år og var mye brukt på det norske stafettlaget i årene 2004 til 2008. Hennes sterkeste resultater er norgesmesterskapet på 30 km fri teknikk i 2004 og 5.-plassen som deltaker på det norske stafettlaget under OL i Torino i 2006.

Stemland ble rangert som nummer 272 på listen over de tusen beste idrettsutøverne i Trøndelag i avisa Nidaros sin kåring i 2022.

Tidlig karriere 
Mürer Stemland var på juniorlandslaget sammen med ett år eldre løpere som Marit Bjørgen, Vibeke Skofterud og Kine Beate Bjørnås. Hun slet i sine første sesonger som senior. Gjennombruddet kom i 2004 da hun ble norsk mester i 30 km fri teknikk med klar margin og hadde gode plasseringer i flere verdenscupløp, 10.-plass på 10 km fri i La Clusaz som det beste.

2003/2004 
Mürer Stemland kom inn på elitelandslaget i sesongen 2003/2004 og debuterte i verdenscupen 23. november 2003 på det norske stafettlaget (Beitostølen). Bare to uker senere fikk hun en 11.-plass på 15 km fellesstart i Toblach. Hun hadde denne sesongen flere gode internasjonale resultater. I verdenscupen totalt fikk hun 228 poeng, noe som innbrakte en 24.-plass som 4. beste norske.

2004/2005 
Mürer Stemland slet i 2004/2005-sesongen med videre fremgang, men hentet seg en 10.-plass i jaktstart fra prøve-OL i Pragelato, Italia tidlig på nyåret. I NM ble der 3.-plass på 10 km fri. Under VM i Oberstdorf fikk hun noe skuffende resultater med 23.-plass i 10 km fri og 27.-plass i 30 km klassisk fellesstart (nest beste norske riktignok). Sesongen brakte totalt 71 verdenscup-poeng, på en 49.-plass, 7. beste norske. I 2. del av NM ble det 2.-plass på 30 km klassisk.

2005/2006 
Sesongen 2005/2006 startet positivt. Det ble 5.-plass i dobbeltjaktstart i verdenscupen 10. desember i Vernon, Canada, fulgt opp av 6.-plass i 10 km skøyting i Canmore helga etter. I norgesmesterskapet i januar ble det en 3.- og en 4.-plass.

Generalprøven foran OL i Torino i Davos ble ikke for oppløftende med en 28.-plass på 10 km klassisk. Første OL-øvelse ble noe bedre med en 19.-plass i 15 km dobbeltjaktstart. Her fikk hun problemer med overgangen fra en hard avslutning av klassisk del over til skøyting. Noen dager senere ble det 12.-plass på 10 km klassisk, den eneste langrennsøvelsen hvor Norge gjorde det godt (plassene 2, 3, 4 og 12). To dager senere ble det en skuffende 5.-plass i stafetten, til tross for at Mürer Stemland gjorde sin del av jobben bra. I den avsluttende øvelsen 30 km fri teknikk ble det en 24.-plass.

Mot slutten av sesongen hentet Mürer Stemland seg en 15.-plass i Vasaloppet,  deretter 7.-plass i Falun og til slutt en 17.-plass i Sapporo, de to siste i dobbeltjaktstart. Igjen viser hun styrke i denne kombiøvelsen. Det ble til slutt 192 verdenscup-poeng på 31.-plass som 5. beste norske.

2006/2007 
Sesongen 2006/2007 åpnet oppløftende på Beitostølen med en 3.-plass i 5 km fri etter Marit Bjørgen og Hilde Gjermundshaug Pedersen og 5.-plass i 10 km klassisk. Så ble det mer beskjedent i Gällivare, Kuusamo og Cogne med plassering 38, 16 og 35. I La Clusaz viste hun igjen tenner med en 10.-plass i 15 km fri med fellesstart, og en bra stafettetappe på et forøvrig blekt norsk lag.

I Tour de Ski var innsatsen ganske blek. Hun maktet ikke å markere seg i noen av løpene, og fikk totalt en 28.-plass.

I NM i 2007 i Meråker ble den en 2.-plass i 10 km fri teknikk, men langt etter vinner Marit Bjørgen. I 15 km dobbelt jaktstart ble det en 4.-plass. I stafetten bidro hun til en 13.-plass for Byåsen ILs førstelag. I andre del av NM i Nybygda ble det 3.-plass på 30 km klassisk med fellesstart.

I Sapporo-VM fikk hun en 19.-plass i dobbelt jaktstart.

Hun avsluttet sesongen med en 18.-plass i 10 km dobbeltjaktstart i Lahtis og en 17.-plass i 30 km   klassisk i Holmenkollen. I verdenscupen totalt ble det en 46.-plass med 84 poeng som 9. beste norske.

2007/2008 
Sesongen 2007/2008 ble ingen suksess. Riktignok var hun med på det vinnende norske stafettlaget i Davos og hentet seg en 7.-plass i verdenscuprennet i Rybinsk. Hun var også med i Tour de Ski, som en av 6 norske kvinneløpere og fikk der plasseringene 26, 23, 43, 28, 26, 36, 28 og 30, totalt en 26.-plass.

2008/2009 
I sesongen 2008/2009 gikk hun verdenscup i Gällivare og La Clusaz, begge steder var hun også med på ett av Norges stafettlag, og gikk ellers Skandinavisk cup hvor beste resultat var en 2.-plass på 10 km like før jul. Hun kom ikke med på Norges Tour de Ski-lag.

Under NM ble det 8.-plass på 10 km klassisk, 14.-plass på 20 km jaktstart og 8.-plass på stafetten som ankerkvinne for Byåsen IL.

2009/2010 
I sesongen 2009/2010 klarte ikke Mürer Stemland å opprettholde tidligere nivå. Den ene deltakelsen i Verdenscupen (30 km i Holmenkollen) endte med 55.-plass. Ellers deltok hun i FIS-renn, Skandinavisk cup og nasjonale renn. Sesongens beste resultat var nok 4.-plassen i 15 km jaktstart i Steinkjer 4. januar.

2010/2011 
Denne sesongen brakte ikke Mürer Stemland tilbake til norgestoppen. Hun deltok i FIS-renn og i Skandinavisk cup, alle renn i Norge, med til henne å være svake resultater.

2011/2012 
Denne sesongen, som skulle bli hennes siste på elitenivå, ble det i hovedsak Skandinavisk cup og nasjonale renn.
Hun fikk en 12.-plass i Vasaloppet.

Friidrett 
Mürer Stemland har også vært en habil langdistanseløper og tok bronsemedalje på 5000 meter i NM i friidrett 2008 i Trondheim.

Utdannelse og jobb
Kristin Mürer Stemland har en mastergrad fra Norges teknisk-naturvitenskapelige universitet i Industriell økonomi og teknologiledelse (2013) og jobber innenfor bedriftsutvikling.

I 2021 ble Stemland ansatt som direktør for forretningsutvikling for ski-VM 2025 i Trondheim.

Referanser

Eksterne lenker 
 
 Byåsen IL Langrenn

Norske langrennsløpere
Deltakere under Ski-VM 2005
Deltakere for Norge under Vinter-OL 2006
Langrennsløpere under Vinter-OL 2006
Deltakere under Ski-VM 2007
Norgesmestere i langrenn
Personer fra Trondheim kommune
Fødsler i 1981